आमसञ्चारमा जबजको दृष्टिकोण विषयक अन्तरक्रिया सम्पन्न
रेडियो श्वेत शार्दूलले  आमसञ्चार, सामाजिक उत्तरदायित्व र जबजको दृष्टिकोण विषयक अन्तरक्रिया कार्यक्रम सम्पन्न गरेको छ । मदन भण्डारी मेमोरियल कलेज अनामनगरमा सोमबार विहान जननेता मदन भण्डारीको ७१ औँ जन्मजयन्तीको सन्दर्भमा सो अन्तरक्रिया कार्यक्रम आयोजना गरिएको हो ।
गोरखापत्र अनलाइनकाठमाडौँ, असार १३ गते । रेडियो श्वेत शार्दूलले  आमसञ्चार, सामाजिक उत्तरदायित्व र जबजको दृष्टिकोण विषयक अन्तरक्रिया कार्यक्रम सम्पन्न गरेको छ । मदन भण्डारी मेमोरियल कलेज अनामनगरमा सोमबार बिहान जननेता मदन भण्डारीको ७१ औँ जन्मजयन्तीको सन्दर्भमा सो अन्तरक्रिया कार्यक्रम आयोजना गरिएको हो ।  कार्यक्रमका  त्रिभुवन विश्वविद्यालयका सहप्राध्यापक डा. कुन्दन अर्यालले  मानव सञ्चार, रुसको आमसञ्चार, आजको आमसञ्चार, स्वतन्त्र आमसञ्चार, आमसञ्चार र समाज विषयबारेमा जानकारी गराउनुभयो । वर्ग आइडोलोजी र आमसञ्चार माध्यमबीचको अन्तरसम्बन्धलाई केलाउन मार्क्सवादी दृष्टिकोणबाट आमसञ्चारको सैद्धान्तिक अध्ययन गर्न जरुरी रहेको उहाँले बताउनुभयो । उहाँले आमसञ्चार र समाजबीचको अन्तरसम्बन्धको विश्लेषणका निम्ति मार्क्सका विचार, मिडियालाई विचार र अभिव्यक्तिको स्वतन्त्रता तथा सांस्कृतिक आयामको विस्तारलाई मार्क्सवादी अवधारणाले समेटेको बताउनुभयो ।   नेकपा (एमाले) का स्थायी कमिटी सदस्य डा. बिन्दा पाण्डेले सामाजिक घटनाको मात्र समाचार बनाउन नहुने बताउनुभयो । उहाँले घटनासँगै कानुन र सामाजिक उत्तरदायित्व बहन हुने तरिकाले समाचार बनाउनुपर्नेमा जोड दिनुभयो । जनताको बहुदलीय जनवाद (जबज) ले अभिव्यक्ति स्वतन्त्रता र आमसञ्चारलाई बोकेको उहाँको भनाइ छ । मदन भण्डारी मेमोरियल कलेजका पूर्वशिक्षक घमराज लुइँटेलले जबज र आमसञ्चार परिपूरक रहेको बताउनुभयो । सामाजिक न्याय, सामाजिक उत्तरदायित्वप्रति पत्रकारको भूमिका महत्त्वपूर्ण रहने उहाँले बताउनुभयो । अन्तरक्रिया कार्यक्रमका संयोजक एवम् मदन भण्डारी फाउण्डेसनका केन्द्रीय सदस्य अमरध्वज लामाले रेडियो श्वेत शार्दूलले हरेक महिना आमसञ्चारका विभिन्न विषयमा प्राज्ञिक बहस आयोजना गर्ने बताउनुभयो ।कार्यक्रममा सहभागी मुकेश जोशी, दया दूतराज, प्रिन्स मिश्रलगायत विद्यार्थीले जिज्ञासा राख्नुभएको थियो । कार्यक्रममा मदन भण्डारी फाउन्डेसनका सचिवालय सदस्य डेगेन्द्र पाण्डे, घनश्याम कोइरालालगायतको सहभागिता थियो । 